Omnibus præsentes litteras inspecturis, Guido, Dei gratia Autissiod. episcopus, in Domino salutem. Notum facimus universis quod cum carissimus avunculus noster Droco de Melloto, dominus Locharum et Meduanie, cruce signatus, vellet in Terræ-Sanctæ subsidium proficisci, in nostra presentia constitutus, recognovit quod cum alias, videlicet anno Domini MCC XXX IX, mense julio, cruce signatus. vellet in Terræ-Sanctæ subsidium transfretare, in testamento suo dedit et concessit monachis de Pontigniaco centum solidos annui redditus, sitos et percipiendos in polanis de Sancto-Prisco, pro anniversario suo et Helysabeth, uxoris suæ, annis singulis in perpetuum faciendo; ita quod in die anniversarii ipsorum, de illis centum solidis pitanciam habebit conventus. Et eandem dictam donationem coram nobis innovavit. Prædicta, vero, Helysabeth, uxor ejusdem Droconis, in nostra similiter presentia constituta, eandem donationem probavit. In cujus rei testimonium, ad petitionem dictorum Droconis et Helysabeth, sigillum nostrum præsentibus litteris duximus apponendum. Datum, anno Domini Mº CCº XLVIIIº, die veneris ante festum Beatæ-Mariæ-Magdalenæ.